Lynanalyse fra DR's politiske analytiker Jens Ringberg

Det er en usædvanlig og hård afskedssalut, Finansministeriets afgående pressechef fyrer af på vej ud af ministeriets berømte glasdør. Nemlig at jobbet er svært, med mindre man er professionel socialdemokrat, som hun udtrykker det.

Dermed beskylder hun regeringen og især finansminister Nicolai Wammen for at være på kant med det traditionelle, neutrale embedsapparat. Hun siger indirekte, at regeringen ønsker en socialdemokratisk propagandist på den post, hun forlader. Det er ikke nok at være dygtig, man skal også være enig i regeringens politik – uagtet at jobbet formelt set er upolitisk.

Sigga Nolsøes udtalelse giver nye skyts til regeringens kritikere i den løbende debat om regeringens ansættelser tæt på ministrene.

Statsminister Mette Frederiksen skal til samråd om ministrenes pressechefer senere på foråret. Nu er der mere for oppositionen at spørge til.